Sulík, Richard, poslanec NR SR (2013-09-18):
Ďakujem pekne za slovo, vážená pani predsedajúca. Vážené dámy a páni, vážení hostia na balkóne, prajem dobré ráno alebo neskorú noc. Rozprava prebieha už druhý deň. Ja osobne som na nohách oddnes ráno 5.30, a preto len krátko chcem niečo povedať v tejto rozprave. Myslím, že už boli povedané všetky argumenty a takisto všetky okolnosti spomenuté, ixkrát sa hlasovalo o tom, aby či už sa uzniesol výbor za napadnutie poslanca Jozefa Viskupiča, alebo schôdza prebiehala v normálnych hodinách, v normálnych hodinách, kedy sa rokuje o tak dôležitej veci, ixkrát sme zažili aroganciu SMER-u a takisto aj zbabelosť. Myslím si, že, chcel by som teda ešte aj povedať, dvakrát som ja osobne vystúpil dnes, prvýkrát o šiestej ráno, druhýkrát asi o desiatej, tiež som k veci povedal, čo som považoval za potrebné. Myslím si, že už viac argumentov, ako bolo povedané, či už Danom Lipšicom, Ivanom Miklošom, ďalšími, už jednoducho nie je viac čo predniesť. Takisto neprecítim viac prejav ako pani Mezenská pred chvíľou. Preto nemá zmysel sa stále dokola a dokola opakovať. Ale rád by som povedal, že počas tejto schôdze vyšli najavo dve veci: 1. Neuveriteľná zbabelosť poslancov SMER-u a obzvlášť Roberta Fica. (Potlesk.) 2. Slepá poslušnosť 83 kolesíkov. Ja nechápem, som to už aj spomenul v tom mojom prejave dnes doobeda, nechápem, ako dospelý, súdny človek môže takto nechať zo seba robiť úbožiaka. Toto jednoducho ja nerozumiem, ale možnože to jedného dňa pochopím. Takisto jedna vec, ktorá mňa potešila aj príjemne prekvapila, je to, že nie je všetkým občanom úplne jedno, čo sa tu v tomto parlamente deje. Našťastie nehovoria si všetci ľudia, že: „Všetci sú rovnakí a nás to nezaujíma, dajte mi pokoj!“ Lebo to je, žiaľ, práve tá živná pôda pre ľudí, ako je Robert Fico. Sú tu aj ľudia, ktorým záleží na tom, ako budú žiť naše deti. Preto aj oceňujem to, že pol hodinu po polnoci je toľko ľudí na balkóne, a myslím si, že je to správne. Je to dobré. (Potlesk.) A dúfajme, že to tak ostane aj možno pri iných veciach, kedy pôjde o toľko, o koľko ide dnes. Je mi úplne jasné, že kolesíkovia budú hlasovať tak, ako ukáže pani Laššáková, a pani Laššáková ukáže tak, ako jej povie veľký vodca. S tým dnes nespravíme nič. Ale ten, či už tá dnešná noc, alebo včerajšia noc nebola nadarmo. Myslím si, že sme veľa ľuďom otvorili oči, že takto to ďalej nejde. Nepôjde to možno zo dňa na deň, tá zmena. Ja osobne nie som zástanca revolúcie v štýle, teraz všetkých tu povešať na stromy, i keď, no, podaktorí by si to možno aj zaslúžili. Skôr som za to, že snažme sa o zmenu v rámci existujúcich pravidiel. Existujúce pravidlá sú napríklad voľby v marci 2016, ale aj skôr už budú nejaké voľby. A preto si myslím, je dôležitá dnešná schôdza, a preto to nebol zmárnený čas. Preto, lebo si myslím, že sme dosť veľa ľuďom otvorili oči. Minimálne tým, ktorí sedia, ktorí sedia pri monitoroch a nechápavo sa dívajú na to, čo sa tu deje, a nechápu, prečo najmocnejší muž tejto krajiny zbabelo utiekol. Nechápu, prečo na Jofa Viskupiča, ktorý teda, veď povedzme si to úprimne, nie je Vladimír Kličko, sa štyria ožratí poslanci zo strany SMER vrhnú a idú ho tam pomaly hádzať cez balkón. Toto určite veľa ľuďom otvorilo oči, a preto nebol ten dnešný a včerajší večer márny. Chcem na záver pozdraviť, ako som už aj vravel, občanov, ktorí došli bojovať za to, aby naše deti mali lepšiu budúcnosť, a takisto kolegov, ktorí tu vydržali. A myslím si, že tá skladba tých ľudí, ktorí tu ostali, hovorí veľmi veľa. Tak veľmi pekne vám ďakujem a možno nabudúce spolu opäť zabojujeme. Ďakujem vám pekne. (Potlesk.)